ദേശീയപാത സ്ഥലമേറ്റെടുപ്പ് രണ്ട് മാസത്തിനുള്ളില് പൂര്ത്തീകരിക്കും ആലപ്പുഴ: ദേശീയപാത വികസനത്തിന് ഏറ്റെടുക്കുന്നവയില്, ആദ്യ 3 ഡി വിജ്ഞാപനം അനുസരിച്ച് നടപടികള് പൂര്ത്തീകരിച്ച സ്ഥല ഉടമകള്ക്കുള്ള നഷ്ടപരിഹാര വിതരണം വേഗത്തിലാക്കി. രണ്ട് മാസത്തിനുള്ളില് മുഴുവന് സ്ഥലവും ഏറ്റെടുക്കുന്നതിനുള്ള കര്മ്മ പദ്ധതിയാണ് തയ്യാറാക്കിയിട്ടുള്ളത്. രേഖകള് ഹാജരാക്കാന് പലതവണ ആവശ്യപ്പെട്ടിട്ടും നല്കാത്ത സാഹചര്യത്തില് നിലവിലെ പട്ടിക മറികടന്ന് രേഖകള് ഹാജരാക്കുന്നവര്ക്ക് നഷ്ടപരിഹാരം വിതരണം ചെയ്യാന് എന്.എച്ച്.ഐ ഉത്തരവിറക്കി. രേഖകള് സമര്പ്പിക്കുന്നതിന് ഭൂ ഉടമകള്ക്ക് വില്ലേജ് ഓഫീസര്മാര് നോട്ടീസ് നല്കി. രേഖകള് സമര്പ്പിക്കാത്ത ഭൂ ഉടമകള് വില്ലേജ് ഓഫീസര്മാര് നല്കുന്ന നോട്ടീസ് ലഭിച്ച് 60 ദിവസത്തിനുള്ളില് ബന്ധപ്പെട്ട തഹസീല്ദാര് ഓഫീസില് സമര്പ്പിക്കണം. രേഖകള് നല്കാന് വീണ്ടും കാലതാമസം വരുത്തിയാല് അങ്ങനെയുള്ളവരുടെ നഷ്ടപരിഹാരം അവാര്ഡ് ചെയ്ത് പ്രത്യേക അക്കൗണ്ടില് നിക്ഷേപിക്കും. രേഖകള് ഹാജരാക്കാത്തവര്ക്ക് അവാര്ഡ് പാസായതിന് ശേഷമുള്ള തുകയ്ക്ക് 12ശതമാനം പലിശ ലഭിക്കില്ല. ഒരു ഡെപ്യൂട്ടികളക്ടറുടെ നേതൃത്വത്തിലാണ് സ്ഥലം ഏറ്റെടുക്കല് ജോലികള് നടക്കുന്നത്. 4,354 കെട്ടിടങ്ങള് ഒഴിപ്പിക്കും തുറവൂര് മുതല് ഓച്ചിറവരെ 8,386 വ്യക്തികളില് നിന്ന് ഏറ്റെടുത്ത ഭൂമിയിലെ 4,354 കെട്ടിടങ്ങളില് പ്രവര്ത്തിക്കുന്ന വ്യാപാര സ്ഥാപനങ്ങളും വീടുകളും ഇല്ലാതാകും. 2,351പേരുടെ സ്ഥലം ഏറ്റെടുക്കുന്നതിന് ആദ്യ ഗഡുവായി 906കോടി രൂപ അനുവദിച്ചു. 57 കേസുകളിലായി 20.64 കോടി രൂപ സ്ഥലമുടമകള്ക്ക് കൈമാറി. 0.7438 ഹെക്ടര് സ്ഥലം ഏറ്റെടുത്തിട്ടുണ്ട്. അനുവദിച്ച തുകയുടെ 50ശതമാനത്തില് അധികം തുക ചെലവഴിച്ചാലെ രണ്ടാം ഗഡു അനുവദിക്കൂ. മുന്ഗണന നോക്കാതെ രേഖകള് ഹാജരാക്കുന്നവര്ക്ക് തുക വിതരണം ചെയ്യാനുള്ള അനുമതിക്കായി എല്.എ വിഭാഗം ദേശീയപാത അറോറിട്ടിയോട് അഭ്യര്ത്ഥിച്ചിട്ടുണ്ട്. ആദായ നികുതി നല്കേണ്ട നഷ്ടപരിഹാരം കൈപ്പറ്റുന്നവരില് നിന്ന് ആദായ നികുതി ടി.ഡി.എസ് പിടിക്കണമെന്ന് വകുപ്പ് ആവശ്യപ്പെട്ടിരുന്നു. എന്നാല് നിര്ബന്ധിത സ്ഥലമെടുപ്പായതിനാല് 2013ലെ കേന്ദ്രസര്ക്കാര് നിയമത്തിലെ 96ാം വകുപ്പ് അനുസരിച്ച് ആദായനികുതിയില് നിന്ന് ഒഴിവാക്കുകയായിരുന്നു. ഹൈവേ ആക്ട് അനുസരിച്ചുള്ള നിയമം ചൂണ്ടിക്കാട്ടിയാണ് ആദായ നികുതി പിടിക്കണമെന്ന് നിര്ദേശിച്ചിരുന്നത്. തുറവൂര് മുതല് ഓച്ചിറ വരെ ഏറ്റെടുക്കേണ്ട ഭൂമി: 107 ഹെക്ടര് ആവശ്യമായ തുക: 3,100 കോടി വസ്തു ഉടമകള്: 8,386 അനുവദിച്ച തുക: 906കോടി വിലനിര്ണയം പൂര്ത്തീകരിച്ച വ്യക്തികള്ക്കുള്ള നഷ്ടപരിഹാരത്തുക വിതരണം രണ്ട് മാസത്തിനുള്ളില് പൂര്ത്തീകരിക്കും. രേഖകള് ഹജരാക്കാത്ത വ്യക്തികളുടെ നഷ്ടപരിഹാര തുക പ്രത്യേക അക്കൗണ്ടില് നിക്ഷേപിച്ച് സ്ഥലം ഏറ്റെടുക്കും. ഇവര്ക്ക് തുക പാസാകുന്ന നാള് മുതലുള്ള പലിശ നല്കില്ല. ഡെപ്യൂട്ടി കളക്ടര് എല്.എ, എന്.എച്ച് വിഭാഗം